ELVEHARPEN I DRAMMEN

Offisiell kunst

Laget av Living Lanses, 2008, Louise Bertelsen & Po Shu Wang



Ved Drammenselva ser jeg en stor blank, metall kule. Jeg nærmer meg og ser at kula er noe hul. Jeg stikker hodet inn og hører flere stemmer synge lyder. Rett over elva ser jeg en lignende metall-kule. Ved siden av installasjonen står en svart steinsylinder. Det er skrevet mye informasjon og jeg leser:

ELVEHARPEN - EN SANG TIL NØKKEN

En gang var det vanlig for oss mennesker å synge til elver, vann og fossefall og de vetter som bodde der. Ypsilon-brua kan sammenlignes med en gigantisk harpe og ved hjelp av den vil vi igjen kunne synge til Drammenselva og gjenskape harmoni med nøkken.

ALKYM AV KUNST OG VITENSKAP

Vi har analysert bruas svingninger og funnet det klanglige midtpunkt på 1,253 Hz. Tonen er flyttet opp åtte oktaver til et lydbilde tilpasset det menneskelige øre. Dette gir oss en tone på 320,768 Hz som vi benytter som første tone i en musikalsk skala. Skalaen følger de klanglige trinn i gammel norsk folkemusikktradisjon. Svingningene i brua blir registrert og overført trådløst til de to resonanskulene, en på hver elvebredd. I kulene er det laget toner tatt opp fra syngende drammensere. Tonene er programmert til å fortolke bruas svingninger. Når de krysser brua, vil din vekt og gangrytme påvirke bølgebevegelsen og derved sangen. Resultatet er en elve-harpesang som er unik for Drammen.

ELVE-HARMONI

Diameteren på de to kulene er presist beregnet ved hjelp av Helmhotz resonansformel. Den største kulen er som et instrument ”stemt” etter egensvingningen i et vannmolekyl, og den minste ut fra egen svingningen i et ismolekyl. Sangen fra kulen gir derfor en gjenklang av vann- og ismolekylene i Drammenselva. Vi inviterer deg til å synge en sang til nøkken sammen med koret.

LIVING LENSES 2008 Louise Bertelsen, Po Shu Wang



En gruppe barnehagebarn kommer løpende ned mot installasjonen for å høre sangen av lyder og å synge med. Jeg går over Ypsilon-brua, men stanser midtveis. På en planket på rekkverket leser jeg:

SLIK KAN DU LYTTE TIL NØKKENS BOLIG

Inspirert av Michael Faradays væskedynamoforsøk fra 1831 på Waterloo Bridge. Drammenselvas mineralpartikler blir magnetiske av jordas magnetfelt og induserer en svak strøm i en lukket strømkrets. To kopperledninger er ført ned i vannet ved hver elvebredd og forbundet med de to knappene på rekkverket. Ved å berøre begge knappene slutter du strømkretsen med vannet og jorda, og du vil høre lyden av de molekylære sammenstøt i nøkkens bolig.



Jeg tusler over Ypsilon og går mot Papirbredden med høyskolesenteret og biblioteket. Her finner jeg lett metallkula. Denne er noe større og informasjon viser at størrelsene varierer og er 395 cm og 279 cm. Materialet i kula er rustfritt stål i tillegg til elektronikk.

Her finner du mer informasjon om prosjektet Elveharpen (River Harp).

<http://www-livinglenses.com/publicart/riverharp/riverharp1.html>